Document ID: 31992R3713

ΚΑΝΟΝΙΣΜΟΣ (ΕΟΚ) αριθ. 3713/92 ΤΗΣ ΕΠΙΤΡΟΠΗΣ της 22ας Δεκεμβρίου 1992 περί παρατάσεως της ημερομηνίας εφαρμογής του άρθρου 11 παράγραφος 1 του κανονισμού (ΕΟΚ) αριθ. 2092/91 του Συμβουλίου σχετικά με τη βιολογική παραγωγή γεωργικών προϊόντων και συναφείς αναφορές γεωργικών προϊόντων και τροφίμων, όσον αφορά τις εισαγωγές από ορισμένες τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2092/91 του Συμβουλίου της 24ης Ιουνίου 1991 σχετικά με τη βιολογική παραγωγή γεωργικών προϊόντων και συναφείς αναφορές γεωργικών προϊόντων και τροφίμων (1), και ιδίως το άρθρο 16 παράγραφος 3 δεύτερο εδάφιο,
Εκτιμώντας:
ότι ορισμένες τρίτες χώρες έχουν υποβάλει στην Επιτροπή αίτηση για να συμπεριληφθούν στον κατάλογο τρίτων χωρών ο οποίος προβλέπεται στο άρθρο 11 παράγραφος 1 του κανονισμού (ΕΟΚ) αριθ. 2092/91, καθώς και τον τεχνικό φάκελο που προβλέπεται στο άρθρο 2 παράγραφος 2 του κανονισμού (ΕΟΚ) αριθ. 94/92 της Επιτροπής (2)-
ότι, για ορισμένες από αυτές τις χώρες, η Επιτροπή έχει πληροφορηθεί λεπτομερώς σχετικά με τους κανόνες που διέπουν την παραγωγή και τα μέτρα ελέγχου που εφαρμόζονται-
ότι, από μια πρώτη εξέταση των στοιχείων, προκύπτει ότι σε ορισμένες από τις χώρες αυτές εφαρμόζονται οι κανόνες παραγωγής και ελέγχου οι οποίοι υπερκαλύπτουν την απαίτηση ισοδυναμίας που προβλέπεται στο άρθρο 11 παράγραφος 2 του κανονισμού (ΕΟΚ) αριθ. 2092/91- ότι εντούτοις σε ορισμένα σημεία της η εξέταση πρέπει να συμπληρωθεί και να εμβαθύνει, πράγμα που θα έχει ως συνέπεια ότι από την κατάσταση της εξετάσεως του φακέλου δεν επιτρέπεται να ληφθεί η απόφαση για την προσθήκη αυτών των τρίτων χωρών στον κατάλογο που αναφέρεται στο άρθρο 11 παράγραφος 1α του κανονισμού αυτού πριν από την 1η Ιανουαρίου 1993, ημερομηνία της εφαρμογής της διατάξεως αυτής-
ότι η δυνατότητα παρατάσεως της προθεσμίας εφαρμογής του άρθρου 11 παράγραφος 1 που προβλέπεται στο άρθρο 16 παράγραφος 3 δεύτερο εδάφιο πρέπει κατά συνέπεια να χρησιμοποιηθεί για τη μικρότερη δυνατή διάρκεια ώστε να επιτραπεί στις εν λόγω τρίτες χώρες να αποστείλουν τα ελείποντα στοιχεία πληροφορήσεως και στην Επιτροπή να περατώσει την εξέταση των πληροφοριών-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που προβλέπεται στο άρθρο 14 του κανονισμού (ΕΟΚ) αριθ. 2092/91,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η εφαρμογή των διατάξεων του άρθρου 11 παράγραφος 1 του κανονισμού (ΕΟΚ) αριθ. 2092/91 παρατείνεται επί έξι μήνες από την ημερομηνία ενάρξεως ισχύος του παρόντος κανονισμού για προϊόντα που εισάγονται από τις ακόλουθες τρίτες χώρες:
- την Αργεντινή, για προϊόντα για τα οποία πιστοποιείται από το "Instituto Argentino para la Certificacion y Promocion de los Biologicos" ή από την "Fundacion de Alimentos Ecologicos Argentinos", ότι έχουν παραχθεί με χρήση μεθόδων βιολογικής παραγωγής,
- την Αυστρία, για προϊόντα για τα οποία πιστοποιείται από τις επίσημες υπηρεσίες που έχουν αναλάβει σε κάθε Land το γενικό έλεγχο των τροφίμων, ότι έχουν παραχθεί με χρήση μεθόδων βιολογικής παραγωγής,
- την Αυστραλία, για προϊόντα για τα οποία πιστοποιείται από την "Australian Quarantine and Inspection Service" (AQUIS),
- το Ισραήλ, για προϊόντα για τα οποία πιστοποιείται από το υπουργείο Γεωργίας, τμήμα Φυτοπροστασίας και Ελέγχου ή από το υπουργείο Βιομηχανίας και Εμπορίου, Υπηρεσία Ελέγχου για τρόφιμα και φυτικά προϊόντα που προορίζονται για εξαγωγή ότι έχουν παραχθεί με χρήση μεθόδων βιολογικής παραγωγής,
- την Ελβετία, για προϊόντα για τα οποία πιστοποιείται από τις "Vereiniging Schwelzerischer Biologischer Landbau-Organisationen" (VSBLO) ότι έχουν παραχθεί με τη χρήση μεθόδων βιολογικής παραγωγής.
Άρθρο 2
Ο παρών κανονισμός αρχίζει να ισχύει την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1992.

Labels: 3
17
5
6